Олимпиадэм зыхуигъэхьэзырын папщIэ Махуэм бэнэкIэ хуитыр аргуэру къыхехыж
Иджырей зэманым бэнакIуэ нэхъ цIэрыIуэ, лъэщ дыдэхэм ящыщ Ма- хуэ Билал Рио-де-Жанейрэ щекIуэкIыну Олимп Джэгухэм зэрызыхуигъэхьэзырынур бэнэкIэ хуитымкIэщ. Апхуэдэ хъыбар дигъэщIащ Урысейм алыдж-урым бэнэкIэмкIэ и командэ къыхэхам и тренер нэхъыщхьэ Когуашвили Гоги.
Нэгъабэ Лас-Вегас щызэхэта дунейпсо чемпионатым ди лъэпкъэгъум бэнэкIэ хуитымкIи алыдж-урым бэнэкIэмкIи жэз медалхэр къыщихьащ. США-м щекIуэкIа зэхьэзэхуэм ипэ къихуэу бэнэкIэ лIэужьыгъуитIымкIи Олимп Джэгухэм зыкъыщигъэлъэгъуэну Махуэм и мурадащ, ауэ иужькIэ зым тригъащIэмэ нэхъ ифIэтэмэмыжащ.
Мазитху дэкIри ди лъахэгъум нэхъапэ иригъэщащ бэнэкIэ хуитыр. «Билал хъыбар сигъэщIащ бэнэкIэ хуитымкIэ Олимпиадэм щыбанэмэ нэхъ къызэрищтэр, аращи абы зыри щэху хэлъыжкъым, — жиIащ Когуашвили Гоги. — Шэч хэмылъу, алыдж-урым бэнэкIэмкIэ зигъэхьэзырамэ сэ нэхъ къэсщэтэнут, ауэ хэзгъэзыхьыфынукъым. Махуэм езым къыхихын, и гум жиIэм едэIуэн хуейщ».
Махуэ Билал и ехъулIэныгъэ нэхъыщхьэхэр щызыIэригъэхьар бэнэкIэ хуитырщ. Лондон щекIуэкIа Олимп Джэгухэм жэз медалыр абы къыщихьащ, щэнейрэ дунейпсо чемпионщ, Европэм и чемпионщ. Арагъэнщ Олимпиадэм зыщыхуигъэхьэзырыну лъэхъэнэм ар къыщIыхихари. КъищынэмыщIауэ, алыдж-урым бэнэкIэмкIэ тIэунейрэ дунейпсо чем-пионатхэм жэз медалхэр Махуэм къыщихьащ. А лIэужьыгъуитIымкIи Урысей Федерацэм щытекIуащ. Тхыдэм зэи къыщымыхъуауэ, абы зы дунейпсо чемпионатым къриубыдэу бэнэкIэ лIэужьыгъуитIымкIэ медалхэр къыщихьащ.
ЖЫЛАСЭ Замир.
